გიზელდონი
გიზელდონი (რუს. Гизельдон; ოს. Джызӕлдон) — მდინარე რუსეთში, ჩრდილოეთ ოსეთში. მდინარე არდონის მარჯვენა შენაკადი. სიგრძე 80 კმ, აუზის ფართობი 604 კმ². არდონს შესართავიდან 200 მ-ში ერთვის, რის გამოც ზოგჯერ მდინარე თერგის მარცხენა შენაკადად განიხილება. წარმოიქმნება მდინარეების მიდაგრაბინდონისა და წათადონის შეერთების შედეგად, ზღვის დონიდან 1552 მ სიმაღლეზე. საზრდოობს მყინვარული და თოვლის წყლით. წყალდიდობა გაზაფხულსა და ზაფხულის დასაწყისშია. მარჯვენა მხრიდან ერთვის მდინარეები გენალდონი და ჩორნაია. სოფელ კობანთან შექმნილია რუსეთის ერთ-ერთი უძველესი გიზელდონის ჰიდროელექტროსადგური. მდინარე გიზელდონი ცნობილია აგრეთვე არხონკისა და შტრი-დონის სახელწოდებით.